Styrelsen for Arbejdsmarked og Rekruttering  
Njalsgade 72 A

2300 København S

Taastrup, den 25. januar 2019  
Sag 2-2019-00077 – Dok. 415560/clj\_dh

Høringssvar vedrørende Udkast til Forslag om ændring af lov om Arbejdsmarkedets Tillægspension og forskellige andre love

(Indførelse af obligatorisk pensionsordning for overførselsindkomstmodtagere og tillæg til refusion til arbejdsgivere samt ændring af satsregulering af forskellige overførselsindkomster)

Først og fremmest skal jeg takke for muligheden for at levere høringssvar.

Dernæst vil jeg gerne udtrykke min utilfredshed med den meget korte høringsfrist. En så kort frist giver os meget ringe muligheder for at tage ordentligt stilling til lovforslaget.

**Overordnede kommentarer**

DH finder det positivt, at man med aftalen om satspuljen valgte at gøre op med den mindre regulering af de indkomsterstattende overførselsindkomster med henblik på at skabe en obligatorisk pensionsopsparing. Mange mennesker med handicap har meget begrænset økonomi, når de rammer pensionsalderen, og derfor er løsningen et skridt i den rigtige retning.

DH så dog hellere, at man havde hævet ydelserne med det beløb, der går til pensionsopsparingen, og ladet borgerne selv råde over pengene. På den måde ville flere mennesker med handicap have gavn af aftalen.

Særligt ville den gruppe af mennesker med handicap, som ikke bliver så gamle, at de når folkepensionsalderen, også have gavn af aftalen og den obligatoriske opsparing.

Et nyligt folketingssvar viser, at hver femte førtidspensionist i 2020 *ikke* forventes at overleve til deres folkepensionsalder[[1]](#footnote-1). Samtidig lever f.eks. mennesker med udviklingshæmning i gennemsnit 14,5 år kortere end gennemsnittet[[2]](#footnote-2), ligesom personer med psykisk sygdom i gennemsnit lever 15 – 20 år kortere end gennemsnittet[[3]](#footnote-3).

*DH så hellere, at man havde ladet pensionsindbetalingerne gå til at hæve ydelserne.*

**Ang. pensionsordningen i ATP**

Kortere levetid for mennesker med handicap

Med udmøntningen af finanslovsaftalen indbetales 0,3 procent af de fleste overførselsindkomster til en Livlang Pension-konto i ATP. Der er tale om et livrenteprodukt med løbende udbetalinger hele livet. Selvom det er positivt, at flere borgere med handicap, der er hensat til lange perioder eller hele livet på offentlig forsørgelse, nu vil få flere penge i pensionsalderen, er det dog en meget konkret udfordring, at der nogle grupper af mennesker med handicap har en kortere levetid end gennemsnittet. Derfor mener DH, at pensionsordningen bør tilpasses, så den tilgodeser mennesker med handicap, der lever et kortere liv, i så høj grad som muligt.

*DH mener, at ATP bør tage højde for den konkrete målgruppes forventede levealder, når beregningen af den månedlige udbetaling på livrenteordningen udbetales. På den måde vil mennesker med handicap, som lever et kortere liv end øvrige borgere, få mest muligt ud af de penge, de har indbetalt til ordningen.*

*DH mener samtidig, det bør sikres, at mennesker med handicap ikke bliver negativt ramt af den stigende pensionsalder, og dermed aldrig får adgang til de penge, de har sat til side ved ATP gennem ordningen. Det kunne f.eks. løses ved, at førtidspensionister får adgang til pensionsopsparingen når de bliver 65, uanset hvad deres egentlige pensionsalder ifølge lovgivningen er.*

Modregning af pensionudbetalinger i folkepension m.v.  
DH frygter samtidig, at mennesker med handicaps gevinst af den obligatoriske pensionsordning vil blive begrænset af diverse samspilsproblemer på pensionsområdet. Det er eksempelvis problematisk at den nye pensionsordning indgår i regnestykket, når folkepensionens sats skal beregnes. Det samme kan være et problem med for eksempel boligydelse.

*DH mener at indkomster fra den obligatoriske pensionsopsparing bør holdes ude at regnestykket ved beregningen af overførsler som f.eks. folkepension og boligsikring.*

Mistede forsikringer ved tab af erhvervsevne

Mennesker som har været erhvervsaktive, men som bliver udsat for en ulykke eller lignende, der gør, at de mister deres arbejde oplever, at de ikke længere kan oppebære indbetalinger til deres pensionsordning. Det betyder samtidig, at de i mange tilfælde mister forsikringsdækning, og er dårligere stillet end befolkningen i øvrigt.

*DH mener, at man med fordel kunne gøre valg af pensionsordning, som de 0,3 procent indbetales til, valgfri. Således kunne gruppen vælge at fastholde deres pensioner samlet ét sted, og dermed beholde deres forsikringsordninger.*

Fortsat problemer med bortfald af kompensation ved folkepensionsalder  
Det er samtidig en særskilt udfordring for mennesker med handicap, at de ved overgang til folkepension oplever bortfald af handicapkompenserende ydelser, særligt SEL §100, hvilket medfører store økonomiske udfordringer for borgeren. Pensionsopsparingen bør ikke ses som en løsning på denne problematik.

*Derfor mener DH, at opsparingsordningen er positiv, men at borgere med handicap over pensionsalderen fortsat bør have ret til de samme handicapkompenserende ordninger som før folkepensionsalderen, da kompensation er noget andet end et forsørgelsesgrundlag.*

**Ang. den ændrede regulering af de fleste overførselsindkomster**

Lavere stigning i ydelsessats med lav lønudvikling

Den nye regulering af overførselsindkomsterne betyder, at mennesker med handicap, der er hensat til offentlig forsørgelse vil modtage en stigning i overførselsindkomsterne, der er mindre end den har været med de hidtidige regler i de år, hvor lønudviklingen ikke overstiger 2,2 procent. Dette skyldes, at de 0,3 procent årligt til pensionsopsparingen er fastlåste uanset lønudviklingen.

*DH finder det ærgerligt, at finanslovsaftalen i nogle år reelt vil stille borgere på overførsler ringere end under den tidligere regulering, når det kommer til udviklingen i ydelsessatsen. Vi så gerne, man havde sikret, at alle borgere som minimum ville modtage den samme ydelsesregulering på satsen, som med den forrige aftale.*

Finansiering af skattereformen fra 2012

Ligeledes vil DH slutteligt gøre opmærksom på, at vi er modstandere af finansieringen af skattereformen fra 2012, der over en årrække frem til 2023 mindreregulerer en række overførselsindkomster med 0,75 procent.

*DH så fortsat gerne, at skattereformen fra 2012 blev finansieret på anden vis.*

Hvis I skulle have opfølgende spørgsmål står vi selvfølgelig til rådighed.

Med venlig hilsen

cid:image001.jpg@01CFE3CC.C4E6D750

Thorkild Olesen

Formand, Danske Handicaporganisationer

1. L135, spørgsmål 4: <https://www.ft.dk/samling/20181/lovforslag/l135/spm/4/svar/1549718/2004534.pdf> [↑](#footnote-ref-1)
2. SIF-rapport v. Meulengracht Flachs m.fl. (2014) ”Sundhedstilstanden blandt voksne med udviklingshæmning”

   <http://www.si-folkesundhed.dk/upload/udviklingsh%C3%A6mning.pdf> [↑](#footnote-ref-2)
3. Nordentoft m.fl.: ”Outcomes of Nordic mental health systems: life expectancy of patients with mental disorders” i

   British Journal of Psychiatry 2011, 199 <https://www.ncbi.nlm.nih.gov/pubmed/21593516> [↑](#footnote-ref-3)